APSTIPRINĀTS

Dabas aizsardzības pārvaldes

izsoles komisijas sēdē

2024. gada 16. oktobrī

Protokols Nr.1

**Publiskās ūdenstilpes - nekustamā īpašuma “Tosmares ezers”, Liepājas pilsētā, kadastra Nr.1700 001 0007, zemes vienības kadastra apzīmējums 1700 001 0007, daļas ar kopējo platību 197 ha, nomas tiesību izsoles noteikumi**

*Izdoti saskaņā ar Ministru kabineta*

*2022. gada 15. novembra noteikumiem Nr. 719*

*“Publisko ūdeņu nomas noteikumi”*

1. **Vispārīgie noteikumi**
   1. Izsoles objekts – publiskās ūdenstilpes - nekustamā īpašuma “Tosmares ezers”, Liepājas pilsēta, kadastra Nr. 1700 001 0007, zemes vienības kadastra apzīmējums 1700 001 0007, daļa ar kopējo platību 197 ha (turpmāk – Īpašums). Informācija par Īpašuma robežām, izvietojumu un robežpunktu koordinātēm un platību norādīta situācijas plānā (Pielikums Nr.1).
   2. Iznomāšanas mērķis: Īpašuma lietošana niedrāju pļaušanai un novākšanai ziemas sezonā, saskaņā ar dabas lieguma “Tosmare” dabas aizsardzības plānā no 2023. gada līdz 2034. gadam ietvertajiem apsaimniekošanas pasākumiem, ievērojot dabas aizsardzības noteikumu prasības.
   3. Izsoles veids – elektroniskā izsole ar augšupejošu soli.
   4. Izsoles objekta tirgus nomas maksas apmērs (gadā) – **3000,00 EUR** (trīs tūkstoši eiro, 00 centi) bez pievienotās vērtības nodokļa (turpmāk – PVN).
   5. Izsoles solis – 300,00 EUR (trīs simti eiro, 00 centi).
   6. Papildus nomas maksai nomnieks kompensē Pārvaldei sertificēta vērtētāja pakalpojuma izdevumus 484,00 *euro* (četri simti astoņdesmit četri, 00 centi) sākotnējās nomas maksas noteikšanai (vienreizējs maksājums).
   7. Nomas līguma termiņš – 3 (trīs) gadi no nomas līguma noslēgšanas dienas.
   8. Pretendentu reģistrācija notiek no 2024. gada 17. oktobra plkst.13:00 elektronisko izsoļu vietnē <https://izsoles.ta.gov.lv>.
   9. Izsole sākas elektronisko izsoļu vietnē <https://izsoles.ta.gov.lv> 2024. gada 17. oktobrī plkst.13:00 un noslēdzas 2024. gada 19. novembrī plkst. 13:00.
   10. Ar izsoles noteikumiem var iepazīties elektronisko izsoļu vietnē <https://izsoles.ta.gov.lv> un Pārvaldes tīmekļvietnē [www.daba.gov.lv](http://www.daba.gov.lv) sadaļā “Par mums”/ “Īpašumi”.
   11. Starp izsoles dalībniekiem aizliegta vienošanās, kas varētu ietekmēt izsoles rezultātus un gaitu. Ja starp izsoles dalībniekiem tiek konstatēta vienošanās par izsoles rezultātiem un gaitu, izsoles rezultāti tiek anulēti un izsole atzīta par nenotikušu.
   12. Izsoles rīkotājs:

Dabas aizsardzības pārvalde (turpmāk – Pārvalde un/vai Iznomātājs)

Baznīcas iela 7, Sigulda LV-2150

Reģistrācijas Nr. 90009099027

Pievienotās vērtības nodokļa (turpmāk – PVN) maksātāja reģistrācijas Nr.: LV90009099027

Valsts kase, kods: TRELLV22

Konta Nr.: LV75TREL2210650029000.

* 1. Izsoli Pārvaldes vārdā organizē izsoles komisija (turpmāk – Komisija), kas apstiprināta ar Pārvaldes ģenerāldirektora 2021.gada 17.augusta rīkojumu Nr.1.1/166/2021 “Par Pārvaldes valdījumā esošās mantas izsoles komisiju” un 2023. gada 21. jūlija rīkojumu Nr. 1.1/145/2023 “Par grozījumiem 2021. gada 17. augusta rīkojumā Nr. 1.1/166/2021 “Par Pārvaldes valdījumā esošās mantas izsoles komisiju””.
  2. Kontaktpersona par Izsoles objekta apskates vietu un laiku - Pārvaldes Kurzemes reģionālās administrācijas Administratīvās daļas vadītājs Raitis Kristiņš, tālr.29461880, e-pasts: [raitis.kristins@daba.gov.lv](mailto:raitis.kristins@daba.gov.lv).

Kontaktpersona par izsoli – Pārvaldes Īpašumu pārvaldības nodaļas vadošā eksperte Ausma Lazdiņa, tālr. +371 29413055, e-pasts: [ausma.lazdina@daba.gov.lv](mailto:ausma.lazdina@daba.gov.lv).

1. **Informācija par Izsoles objektu un iznomāšanas mērķi** 
   1. Izsoles objekts atrodas dabas lieguma “Tosmare” teritorijā, savukārt dabas liegums “Tosmare” iekļauts Latvijas Natura 2000 tīklā saskaņā ar likuma “Par īpaši aizsargājamām dabas teritorijām” pielikuma 171.punktu (teritorijas kategorija un nosaukums: dabas liegums “Tosmare”; vietas kods:LV0520900; tips: B (apzīmē teritorijas, kas noteiktas īpaši aizsargājamo sugu (izņemot putnus) un īpaši aizsargājamo biotopu aizsardzībai)).
   2. Tosmares ezera ūdens daļu aizņem īpaši aizsargājamais biotops – 3140 Ezeri ar mieturaļģu augāju. Ezera piekrastes zona sastopams īpaši aizsargājamais biotops - 7230 Kaļķaini zāļu purvi, kas ir dzīvotne daudzām aizsargājamām sugām, tai skaitā Lēzela liparei Liparis loeselii.
   3. Izsoles objekta apsaimniekošana veicama saskaņā ar dabas lieguma “Tosmare” dabas aizsardzības plānu no 2023. gada līdz 2034. gadam <https://www.daba.gov.lv/lv/tosmare>.
   4. Apsaimniekošanas pasākuma ietvaros veicama niedru pļaušana un novākšana ziemas sezonā, ievērojot šādas dabas aizsardzības prasības:
      1. Sagatavošanas darbi niedru pļaušanai un niedru pļaušana pieļaujama no 1. septembra līdz 15. martam;
      2. Niedru pļaušana nav veicama vienlaidus platībās, bet gan mozaīkveidā tā, lai tiktu atstāti veco niedru audžu apkopojumi aptuveni 20-30 m diametrā;
      3. Niedru joslas 20-30 m platumā saglabājamas gar atklātajiem ūdens laukumiem;
      4. Visas nopļautās niedres savācamas un izvedamas no teritorijas, un to šķirošana veicama ārpus dabas lieguma “Tosmare”;
      5. Pieļaujama nopļauto niedru sadedzināšana uz vietas, ja objektīvu iemeslu dēļ nav iespējams nopļautās niedres izvest no teritorijas.
2. **Izsoles dalībnieki**
   1. Par izsoles dalībnieku var būt jebkura fiziska vai juridiska persona, kura saskaņā ar Latvijas Republikā spēkā esošo normatīvo aktu prasībām ir tiesīga nomāt ūdenstilpi, apsaimniekot to, kā arī noteiktajā termiņā ir izpildījusi izsoles noteikumos noteikto un atbilst izsoles noteikumos izvirzītajām prasībām, kā arī:
      1. ja tā ir juridiska persona, nav pasludināta par maksātnespējīgu, neatrodas likvidācijas stadijā, tās saimnieciskā darbība nav apturēta vai pārtraukta, vai nav uzsākta tiesvedība par pretendenta darbības izbeigšanu, maksātnespēju vai bankrotu;
      2. ja tā ir fiziskā persona, nav pasludināta par maksātnespējīgu, tās saimnieciskā darbība nav apturēta vai pārtraukta, vai nav uzsākta tiesvedība par pretendenta maksātnespēju;
      3. pretendentam nav nodokļu un valsts sociālās apdrošināšanas obligāto iemaksu parādu Latvijā vai citā valstī, kur tas reģistrēts;
      4. ja izsoles dalībnieks vai tā pārstāvis nav reģistrēts sankciju sarakstos.
3. **Izsoles pretendentu reģistrācija izsoļu dalībnieku reģistrā**
   1. Pretendentu reģistrācija notiek no 2024. gada 17. oktobra plkst. 13:00 un noslēdzas saskaņā ar elektroniskās izsoles vietnes nosacījumiem <https://izsoles.ta.gov.lv>.
   2. Izsoles pretendenti – fiziskās personas, kuras vēlas savā vai cita vārdā, vai juridiskās personas vārdā, pieteikties izsolei, elektronisko izsoļu vietnē <https://izsoles.ta.gov.lv> norāda:
      1. Fiziskā persona:
         1. vārdu, uzvārdu;
         2. personas kodu vai dzimšanas datumu (persona, kurai nav piešķirts personas kods);
         3. kontaktadresi;
         4. personu apliecinoša dokumenta veidu un numuru;
         5. norēķinu rekvizītus (kredītiestādes konta numurs, uz kuru personai atmaksājama nodrošinājuma summa);
         6. personas papildu kontaktinformāciju – elektroniskā pasta adresi un tālruņa numuru (ja tāds ir);
      2. fiziskā persona, kura pārstāv citu fizisku vai juridisku personu, papildus 4.2.1.punktā norādītajam, sniedz informāciju par pārstāvamās personas veidu:
         1. vārdu, uzvārdu fiziskai personai vai nosaukumu juridiskai personai;
         2. personas kodu vai dzimšanas datumu (personai, kurai nav piešķirts personas kods) fiziskai personai vai reģistrācijas numuru juridiskai personai;
         3. kontaktadresi;
         4. personu apliecinoša dokumenta veidu un numuru fiziskai personai;
         5. informāciju par notariāli apliecinātu pilnvaru, ja reģistrēts lietotājs izsolē pārstāv citu fizisku personu, vai informāciju par rakstiski noformētu pilnvaru vai dokumentu, kas apliecina reģistrēta lietotāja tiesības pārstāvēt juridisku personu bez īpaša pilnvarojuma, ja reģistrēts lietotājs pārstāv juridisku personu;
         6. informāciju par pilnvarojuma apjomu (pārstāvības tiesības konkrētai izsolei, vairākām konkrētām izsolēm, uz noteiktu laiku, pastāvīgi).
   3. Reģistrējoties izsoļu dalībnieku reģistrā, persona iepazīstas ar elektronisko izsoļu vietnes lietošanas noteikumiem un apliecina noteikumu ievērošanu, kā arī par sevi sniegto datu patiesumu.
   4. Ziņas par personu iekļauj izsoļu dalībnieku reģistrā, pamatojoties uz personas iesniegumu. Iesniegumu persona iesniedz patstāvīgi, izmantojot elektronisko izsoļu vietnē pieejamo elektronisko pakalpojumu “Par e-izsoļu vietnes dalībnieka dalību konkrētā izsolē” un identificējoties ar vienu no vienotajā valsts un pašvaldību portālā [www.latvija.lv](http://www.latvija.lv) piedāvātajiem identifikācijas līdzekļiem.
   5. Reģistrēts lietotājs, kurš vēlas piedalīties izsludinātajā izsolē, elektronisko izsoļu vietnē nosūta izsoles rīkotājam lūgumu par autorizēšanu dalībai konkrētā izsolē un izsoles sludinājumā norādītajā izsoles rīkotāja kontā iemaksā izsoles nodrošinājuma summu sludinājumā noteiktajā apmērā, kā arī sedz maksu par dalību izsolē vietnes administratoram normatīvajos aktos noteiktajā apmērā saskaņā ar elektronisko izsoļu vietnē reģistrētam lietotājam sagatavotu rēķinu.
   6. Pretendents pieteikumā iesniedz nomas objekta izmantošanas pasākumu programmu atbilstoši noteiktajam iznomāšanas mērķim un atbilstoši nosacījumiem, kādi ir iekļauti šīs izsoles nolikuma pielikumā esošajā nomas līguma projektā (Pielikums Nr.2).
   7. Izsoles rīkotājs autorizē izsoles pretendentu, kurš izpildījis izsoles priekšnoteikumus, dalībai izsolē 7 (septiņu) dienu laikā, izmantojot elektronisko izsoļu vietnē pieejamo rīku.
   8. Informāciju reģistrētam lietotājam par izsoles rīkotāja autorizētu dalību izsolē elektronisko izsoļu vietne nosūta elektroniski uz lietotājam izveidoto kontu.
   9. Autorizējot personu izsolei, katram solītājam elektronisko izsoļu vietnes sistēma automātiski izveido unikālu identifikatoru.
   10. Izsoles pretendents netiek reģistrēts, ja:
       1. nav vēl iestājies vai ir beidzies pretendentu reģistrācijas termiņš;
       2. ja nav norādīta visa šo noteikumu 4.2.1. apakšpunktā un/vai 4.2.2. apakšpunktā minētā informācija;
       3. līdz elektronisko izsoļu vietnē noteiktajam pretendentu reģistrācijas termiņam nav samaksājis nodrošinājumu un/vai izsoles reģistrācijas maksu.
   11. Izsoles organizētāji nav tiesīgi līdz izsoles noslēgumam sniegt jebkādu informāciju par izsoles pretendentiem.
   12. Izsoles dalībniekiem ir tiesības iepazīties ar Izsoles objekta izsoles noteikumiem, kā arī apskatīt Izsoles objektu, iepriekš vienojoties par Izsoles objekta apskates vietu un laiku.
   13. Izsoles noteikumi pieejami elektronisko izsoļu vietnē <https://izsoles.ta.gov.lv> un Pārvaldes tīmekļvietnē [www.daba.gov.lv](http://www.daba.gov.lv) sadaļā “Par mums”/ “Īpašumi”.
4. **Nodrošinājuma un reģistrācijas maksas samaksas kārtība**
   1. Izsoles dalībniekiem 20 dienu laikā no Izsoles sludinājumā norādītā izsoles sākuma datuma jāiemaksā nodrošinājums 10 % apmērā no Izsoles objekta nomas maksas apmēra, tas ir 300,00 EUR (trīs simti eiro, 00 centi), Pārvaldes kontā: Dabas aizsardzības pārvalde, Baznīcas ielā 7, Sigulda LV-2150, Pievienotās vērtības nodokļa (turpmāk - PVN) maksātāja reģistrācijas Nr. LV90009099027, Valsts kase, kods TRELLV22, Konta Nr. LV75TREL2210650029000, ar atzīmi “Ūdenstilpes “Tosmares ezers” nomas tiesību izsoles nodrošinājums”.
   2. Izsoles reģistrācijas maksa jāiemaksā atbilstoši elektronisko izsoļu vietnē <https://izsoles.ta.gov.lv> norādītajiem nosacījumiem.
   3. Ja pretendents nav iemaksājis nodrošinājumu un izsoles reģistrācijas maksu, tas dalībai izsolei netiek reģistrēts.
5. **Izsoles norise**
   1. Izsole sākas elektronisko izsoļu vietnē <https://izsoles.ta.gov.lv> 2024. gada 17. oktobrī plkst. 13:00 un noslēdzas 2024. gada 19. novembrī plkst. 13:00.
   2. Izsolei autorizētie dalībnieki drīkst izdarīt solījumus visā izsoles norises laikā.
   3. Izsoles solis – 300,00 EUR (trīs simti eiro, 00 centi).
   4. Ja pēdējo piecu minūšu laikā pirms izsoles noslēgšanas noteiktā laika tiek reģistrēts solījums, izsoles laiks automātiski tiek pagarināts par piecām minūtēm.
   5. Ja pēdējās stundas laikā pirms izsoles noslēgšanas tiek konstatēti būtiski tehniski traucējumi, kas var ietekmēt izsoles rezultātu, un tie nav saistīti ar sistēmas drošības pārkāpumiem, izsoles laiks automātiski tiek pagarināts līdz nākamās darbdienas plkst. 13.00.
   6. Pēc izsoles noslēgšanas solījumus nereģistrē un elektronisko izsoļu vietnē tiek norādīts izsoles noslēguma datums, laiks un pēdējais izdarītais solījums.
   7. Izsoles organizētājs var pārtraukt izsoli, ja tās norises laikā saņemts elektronisko izsoļu vietnes drošības pārvaldnieka paziņojums par būtiskiem tehniskiem traucējumiem, kas var ietekmēt izsoles rezultātu. Paziņojumu par izsoles pārtraukšanu publicē elektronisko izsoļu vietnē.
   8. Pēc izsoles slēgšanas sistēma 24 stundu laikā automātiski sagatavo izsoles aktu.
   9. Ja izsoles dalībniekam, kurš nosolījis visaugstāko nomas maksu, konstatētas pēdējā gada laikā nenokārtotas parādsaistības ar Iznomātāju, iepriekšējā darbībā konstatēti pārkāpumi pret vidi vai nomas attiecībās nav ievērotas līgumsaistības un normatīvo aktu prasības, Izsoles objekts tiek piedāvāts dalībniekam, kurš nosolījis nākamo augstāko nomas maksu.
   10. Ja izsoles dalībnieks, kurš nosolījis augstāko nomas maksu, noteiktajā laikā nav samaksājis paša nosolīto nomas maksu, par to iznomātājs informē izsoles dalībnieku, kurš nosolījis nākamo augstāko nomas maksu, un šim izsoles dalībniekam ir tiesības piecu darba dienu laikā no paziņojuma saņemšanas dienas paziņot Iznomātājam par Izsoles objekta nomas līguma slēgšanu par paša nosolīto augstāko nomas maksu.
   11. Izsoles dalībniekiem, kuri nav nosolījuši Izsoles objektu, mēneša laikā tiek atmaksāts samaksātais nodrošinājums uz viņu norādīto bankas kontu.
   12. Nodrošinājuma summa pretendentam, kurš ir nosolījis visaugstāko cenu par Izsoles objektu, tiek ieskaitīta nomas maksā par nosolīto Izsoles objektu.
   13. Ja izsoles dalībnieks 7.4. punktā noteiktajā termiņā nav noslēdzis nomas līgumu, iemaksātais nodrošinājums netiek atmaksāts.
6. Izsoles rezultātu apstiprināšana
   1. Izsole uzskatāma par notikušu un Pārvalde var pieņemt lēmumu slēgt nomas līgumu, ja, ievērojot noteiktās Pārvaldes prasības, ir piedalījies vismaz viens pretendents.
   2. Pēc uzvarētāja noskaidrošanas Pārvalde pieņem lēmumu slēgt nomas līgumu. Pārvalde 10 darbdienu laikā pēc lēmuma pieņemšanas Pārvaldes tīmekļvietnē publicē informāciju, norādot pretendentu, ar kuru tiks slēgts nomas līgums, lēmuma apstrīdēšanas iespējas un laiku, kad pēc apstrīdēšanas termiņa beigām puses paraksta nomas līgumu.
   3. Izsoles protokolu apstiprina Pārvaldes ģenerāldirektors 7 (septiņu) dienu laikā pēc izsoles.
   4. Nomas līgumu izsoles uzvarētājs paraksta 15 (piecpadsmit) dienu laikā pēc izsoles rezultātu apstiprināšanas.
   5. Pārvalde neslēdz nomas līgumu ar personu, kurai pēdējā gada laikā ir nenokārtotas parādsaistības ar Pārvaldi, iepriekšējā darbībā konstatēti pārkāpumi pret vidi vai nomas attiecībās nav ievērotas līgumsaistības un normatīvo aktu prasības.
   6. Pārvalde informāciju par noslēgto nomas līgumu 10 darbdienu laikā pēc nomas līguma parakstīšanas publicē savā tīmekļvietnē un informē Dienvidkurzemes novada pašvaldību. Informācijā norāda nomas objektu, iznomāšanas mērķi, nomnieku un nomas termiņu.
7. **Nenotikusī izsole**
   1. Ja nav saņemts neviens pretendenta pieteikums vai neviens izsoles dalībnieks nav pārsolījis izsoles nosacīto nomas maksu, vai arī izsoles dalībnieks, kas nosolījis nākamo augstāko nomas maksu par Izsoles objektu, atsakās slēgt Izsoles objekta nomas līgumu, izsole ar augšupejošu soli atzīstama par nenotikušu.
   2. Nenotikušās izsoles gadījumā, Pārvalde var lemt rīkot atkārtotu izsoli vai atteikties iznomāt Izsoles objektu.
8. **Norēķinu kārtība**

Visi norēķini tiek veikti ar pārskaitījumu Pārvaldes, PVN maksātāja reģistrācijas Nr. LV90009099027, Valsts kase, kods TRELLV22, Konta Nr. LV75TREL2210650029000, kontā.

1. **Izsoles komisijas tiesības un pienākumi**
   1. Komisija ir atbildīga par izsoles norisi un ar to saistīto lēmumu pieņemšanu.
   2. Par Izsoles noteikumos nereglamentētajiem jautājumiem lēmumus pieņem Izsoles komisija, par to izdarot attiecīgu ierakstu komisijas sēdes protokolā.
2. **Sūdzību izskatīšana**

Pretendenti var iesniegt sūdzības par izsoles komisijas darbu Pārvaldes ģenerāldirektoram, ne vēlāk kā 2 (divu) darba dienu laikā pēc izsoles. Ja sūdzība iesniegta pēc noteiktā termiņa, tā netiek izskatīta un tiek atgriezta iesniedzējam.

Nolikumam tiek pievienoti šādi pielikumi:

Pielikums Nr.1 – situācijas plāns ar attēlotajām Īpašuma robežām, izvietojumu un robežpunktu koordinātēm, un platību uz 1 (vienas) lapas;

Pielikums Nr. 2 – nomas līguma projekts uz 4 (četrām) lapām.

Komisijas priekšsēdētājs A. Prikulis